टाइम8बर’ देस्कनिफ्राय- आसामाव बा बोसोरफ्राम रायजो खुंनाय बिजेपि दैदेननाय लोगोयारि सोरखारखौ फेजेननो थाखाय जानजि खाफ्रानाय बेरेखा कंग्रेस आरो ए आइ इउ डि एफजों लोगो लाफानाय गोदान जायगायारि दोलोनि बिसायख’थि लोगोयारि जानायनि सायाव जोबोर सावरायनाय जागासिनोब्लाबो दासिम बिसोरनि गेजेराव गोबां आयदायाव गनायलायै जानानै दं । थारैनो बियाबखौ रानलायनायनि बेलायाव जेबो थिरांथायाव फैनो हायाखै। आरो खान्थि आरो नोजोरारि सोंनायफोराव बे दोलोफोरनि गेजेराव थानाय मोनसा-मोनसिखौ सौसिनानै माबोरै गोरलैयै खामानि मावगोन, बे बाथ्रायाबो स्राङाव फैयाखै। बिदि बेलायाव सरासनस्रा सुबुंफोरनि गोसोयाव सन्देह थालांदों। मोननैसो बियाबाव रायजोयारि जौस्रांनि जोहै सिपिआइ ( एम) आ बिसायख’थियाव ओंखारनारनि बाथ्रा फोसावदों। नाथाय बे फोसावनाय कंग्रेस आरो ए आइ इउ डि एफखौ लाफानानै लोगो दोलोजों लोगोसे सावरायनानै जादों होननानै बुंनो हाया। थामहिनबा लोगो जानायनि गेजेराव गोरोबलायनाय नुनो मोननाय जायाखै । ए आइ इउ डि एफनि दैदेनगिरिफोरा मेल-मिथिंफोराव फोरमाय बोनाय आयदाफोरजों लोगोयारिनि फोसावनाय खान्थिफोरजों गोरोबनाय नुनो मोननाय जायाखै । थारैनो मिजिंगथिनो हायोदि थाबैनो बे आयदानि सायाव गोरोबलायनाय जागोन आरो थार बिजेपि बेरेखा लोगोयारि दोलो दानाया जोबथा थिरांथा जागोन । दा बिजेपिखौ फेजेनथारनो थाखाय कंग्रेसनि बानजायनायाव मोन 6 दोलोफोरा लोगो जानायनि उनाव गोसो बोथावनासिन जादों रायजोनि राजखान्थिया। थारैनो मायन’रिटि भटखौ बोखावनायखौ होबथानायनि नोजोरजों जानाय लोगोयारि दोलोफोरखौ लानानै रायजोनि राजखान्थिनि फोथाराव सावरायसोनाय जादों। मोनसे सावरायनाय थामहिनबा राजखान्थिनि दाजाब-दानख’ गेजेराव लोगोयारि दोलोनि बाहागो मोननै दोलो कंग्रेस आरो ए आइ इउ डि एफनि गेजेराव मासि रानलायनायनि सायाव सानखान्थिआ गोरोब लायाखै। मायन’रिटिनि गोबां अनजिमा थानाय 22 बियाबनि रानलायनायखौ लानानै दासान्दै मोननैबो दोलोनि गेजेराव सोमजिदों बेले-बेजेनि थासारि। समान-समान मददगिरि थानाय बेफोर बियाबखौ हगारनो गोसो गैया मोननैबो दोलोआ। बेखौ सुफुंनो दासान्दै मोन 7 बियाबाव लोगो जालायनानै बिसायख’थि गेलेनो सानदों मोननैबो दोलोआ। बे दानावनो लोगोयारि दोलोनि बाहागो दोलोफोरनि गेजेराव मासिनि रानलायनाया जोबनो हागौ होननानै मिथिनाय जादों । बे खुंजानो गोनां सावरायलायनायाव रायजोनि मोन 7 बियाबाव कंग्रेस आरो ए आइ इउ डि एफ बिसुखे बिसायख’थि गेलेनायनि बेलायाव थिरांथा लागोन कंग्रेस दोलोआ होननानै मिथिनाय जादों। बे थारदि ए आइ इउ डि एफा आसामनि खर’आव मोजां नङा। बिनिखायनो आसामनि खर’याव कंग्रेस आरो ए आइ इउ डि एफनि गेजेराव बेले-बेजे जेंना जायाखै। जेंनाया जादों आसामनि आफां आसाम, गेजेर आसाम आरो बराक भेलिनि बियाबफोरखौ लानानैसो। दासान्दै ए आइ इउ डि एफनि दखलाव दं मोन 14 बियाब । बेफोर बियाबाव 2006 आरो 2011 मायथायनि बिधान सभा बिसायख’थियाव ए आइ इउ डि एफ दोलोआ मोन 14 बियाबाव देरहानो हादोंमोन। बिदिनो दा समाव रायजोनि मोन 35 बिधान सभा बियाबाव ए आइ इउ डि एफ दोलोआ गोहो गोरा जानानै दं। बिनिखायनो ए आइ इउ डि एफ दोलोआ लोगोयारि दोलो दानायनि सायाव मोन 30-35 बियाबाव बिसायख’थि गेलेनो नागिरदों होननानै मिथिनाय जादों। बिनिनो मोन 18 बियाबखौ हगारनानै होनो नागिरदों कंग्रेसा। बिदिनो बेरेखा दोलो मोननैनि गेजेराव सासा सावरायबाय थानाय समावनो मोन 22 बियाबफोरखौ लानानै एसे बेले-बेजे जेंना जादों होननानै मिथिनाय जादों। बे समाव मोननैबो दोलोआ सानखान्थिआव आवबा जादों । बेरा फारसे बिजेपि आरो कंग्रेस दैदेननाय मोननैबो बादानिफ्राय एसे गोजान थानाय गोदान जायगायारि दोलो आसाम जातीय परिषद आरो रायजर दलनि दैदेनगिरिफोरा जयै खौरां मेल खुंनानै बिसायख’थिनि लोगो जानायखौ फोसावदोंब्लाबो बिसोरनि गेजेराव बिसायख’थि मिरुनि गासैबो आयदाया सुफुं जादों होननानै बुंनो हाया। मोननैबो जायगायारि दोलोनि गाहाइ बोसोनगिरिफोरनि माखासेया दाबो बिजेपि बेरेखा गासै राजखान्थि गोहोखौ खौसे खालामनायनि बेलायाव बुंगासिनो दं। बिसोरनि बानबुंथिया जाबाय रांखावरि गोहो आरो सुबुं गोहोजों गोहो गोरा बिजेपिखौ फेजेननो थाखाय हारिमायारि दोलोजोंबो बिसायख’थिनि बेलायाव गोरोबलायनांगोन। नाथाय आसाम जातीय परिषद आरो रायजर दलनि गोजौ थाखोनि दैदेनगिरिफोरा खनले-खनले बिदि रोखोमनि बिथांखिखौ नेवसिदों। रायजर दलनि माखासे दैदेनगिरिनि सासा बुंनायनि सायाव रिजायनाय बादियै एसे सुस्रांथावखौ जागोन होननानै इंगिद मोननाय जादोंब्लाबो बिखौ दोलोनि थिरांथा होननानै बुंनो हाया। बाथ्राया जादोंदि आसामाव गासै राजखान्थि दोलोफोरा लोगोयारि दोलो जानानै बिजेपि हेंथा जानो थांनायनि उल्थायै बर’, राभा, मिसिं, तिवा हारिफोरखौ लानानै गोबां हारिनि आफादफोरा बिजेपि दोलोजों आखाय हमलायनाय नुनो मोन्दों। नाथायबा बिपिएफ दोलोआ रायजर दलजों लोगो जानो थांगासिनो थानायखौ नुनो मोन्दों। बे थिगदि फैगौ आसामनि बिधान सभा बिसायख’थिनि थाखाय माबे राजखान्थि दोलोया माबे राजखान्थि दोलोजों जज’-जाजाय लोगो जालायनानै बिसायख’थि गेलेनाया जोबोर नायथाव जागोन।